《山水小画为李充昭乃翁题》
明代·罗玘

剑江中心落白雨，跳珠入船两翁语。悬崖堕石江影动，蛟鼍穴翁鱼在渚。

寒山苍苍色古老，藤稍雨重树欲倒。水鸟惊人沉，水花冷半漂。

舵师嚇翁翁首掉，野鼓一声疑有庙。两翁停语忽砉歘，水神骑龙恍惚出。

两翁雄诃如霹雳，神奔龙汨天地寂。便乘风云骑日月，蹴翻昆崙涸溟渤。

回头北斗望丹阙，朱衣何人手中笏。猛脑㩳身独击鹘。

一翁气方豪，眼中之江不见矣，写之逼真摩诘氏。

作者简介：罗玘（1447年-1519年）字景鸣，号圭峰，学者称圭峰先生。江西南城睦安乡磁圭人。成化二十二年（1486年），乡试第一第二年考中进士，被选为庶吉士，授翰林院编修，进侍读。著有《圭峰文集》《续集》《类说》《圭峰奏议》等。